KLASA: 034-05/24-01/155

URBROJ: 711-02-02/02-2024-04

Zagreb, 15. studenoga 2024.

**MIHOVIL BIĆANIĆ**

**općinski načelnik**

**Općine Rakovica**

**Predmet: mišljenje na zahtjev obveznika Mihovila Bićanića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 30. listopada 2024. godine zaprimilo zahtjev za davanjem mišljenja koji je podnio Mihovil Bićanić, općinski načelnik Općine Rakovica (u daljnjem tekstu: Općina).

U podnesenom zahtjevu obveznik je zatražio odgovor na pitanje predstavlja li sukob interesa premještaj radnice s radnog mjesta u Javnoj ustanovi Baraćeve špilje (u daljnjem tekstu: Javna ustanova) na radno mjesto u Općinu temeljem Sporazuma između Javne ustanove i Općine, a imajući na umu rodbinsku povezanost radnice s obveznikom, odnosno činjenicu da je radnica obveznikova sestrična. Obveznik u zahtjevu nadalje objašnjava da je Općina ranije provela nekoliko natječaja za zapošljavanje osobe pravne struke, ali se na niti jedan od tih natječaja nije javio pravnik, kojeg zbog toga Općina trenutno ne zapošljava, već angažira vanjsku pravnu službu kao savjetnike. Kako u Javnoj ustanovi, čiji je jedini osnivač Općina, radi upravna pravnica, tako je nastala ideja o premještaju te radnice pravne struke, kako je gore opisano, čime bi se riješio Općinski problem deficita pravnika. Konačno, obveznik u zahtjevu navodi i da bi radnica bila premještena na sistematizirano radno mjesto koje odgovara struci i opisu posla kao VŠS, a sam sporazum između Javne ustanove i Općine u ime Općine ne bi potpisao on kao općinski načelnik, već bi ga potpisala pročelnica Jedinstvenog upravnog odjela Općine.

Povjerenstvo je obveznika dopisom od 31. listopada 2024. godine, KLASA: 034-05/24-01/155, URBROJ: 711-02-01/05-2024-02, zatražilo dostavu važećeg Pravilnika o unutarnjem redu u upravnim tijelima Općine Rakovica kao i nacrta sporazuma koji se namjerava sklopiti između Javne ustanove i Općine.

 Općina Povjerenstvu dana 5. studenoga 2024. godine dostavlja Pravilnik o unutarnjem redu u Jedinstvenom upravnom odjelu Općine Rakovica, KLASA: 110-01/22-01/01, URBROJ: 2133-16-01-22-1, od dana 24. veljače 2022. godine, Pravilnik o izmjenama i dopunama Pravilnika o unutarnjem redu u Jedinstvenom upravnom odjelu, KLASA: 110-01/22-01/01, URBROJ: 2133-16-1-22-2, od dana 27. veljače 2023. godine, Odluku o izmjenama i dopunama Pravilnika o unutarnjem redu u Jedinstvenom upravnom odjelu, KLASA: 110-01/22-01/01, URBROJ: 2133-16-1-23-3, od dana 1. lipnja 2023. godine, KLASA: 110-01/22-01/01, URBROJ: 2133-16-01-22-1, od dana 24. veljače 2022. godine, Pravilnik o izmjenama Pravilnika o unutarnjem redu u Jedinstvenom upravnom odjelu Općine Rakovica, KLASA: 110-01/22-01/01, URBROJ: 2133-16-1-24-5, od dana 12. srpnja 2024. godine, Pravilnik o izmjenama Pravilnika o unutarnjem redu u Jedinstvenom upravnom odjelu Općine Rakovica, KLASA: 110-01/22-01/01, URBROJ: 2133-16-1-24-7, od dana 30. srpnja 2024. godine, te nacrt Sporazuma o premještaju radnice.

Povodom navedenog zahtjeva obveznika, Povjerenstvo je u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 64. sjednici održanoj 15. studenoga 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona.

Člankom 5. stavkom 1. točkom 6. ZSSI-a definiran je pojam „povezana osoba“ kao član obitelji obveznika u smislu članka 5. stavka 1. točke 3. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s obveznikom. Članom obitelji, u smislu ZSSI-a, smatra se bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 6. stavkom 3. ZSSI-a propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka toga Zakona propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

U ovom predmetu, imajući na umu do sada iznesene okolnosti, nesporno je da je radnica koja bi se premjestila na novo radno mjesto, a sestrična je obveznika, povezana osoba obveznika u smislu ZSSI-a. Iako radnica nije članica obitelji obveznika, sukladno definiciji člana obitelji iz članka 5. stavka 1. točke 3. ZSSI-a, ona nedvojbeno predstavlja osobu koja se prema okolnostima slučaja može smatrati interesno povezanom s obveznikom, a imajući na umu njihovo blisko srodstvo.

Međutim, Povjerenstvo isto tako ističe kako sestrična obveznika ne smije biti isključena ili ograničena u odnosu na svoje pravo na premještaj na drugo radno mjesto ukoliko za isto ostvaruje propisane uvjete i to samo zbog okolnosti rodbinske povezanosti s općinskim načelnikom Općine. S tim u vezi, Povjerenstvo ističe da je u ovom predmetu nadležno tumačiti zakonitost predloženog postupka premještaja radnice samo u smislu usklađenosti postupka s odredbama ZSSI-a, što ovim mišljenjem i čini, dok ne ulazi u procjenu zakonitosti predloženog postupka premještaja radnice s aspekta možebitne povrede drugih zakona ili propisa.

Budući da je sestrična obveznika povezana osoba obveznika, na obveznika se, kao općinskog načelnika Općine Rakovica, u konkretnom slučaju primjenjuju ograničenja iz citiranog članka 9. ZSSI-a. Povjerenstvo ukazuje da se obveznik, u smislu članka 9. ZSSI-a, dužan u cijelosti izuzeti od sudjelovanja u postupku eventualnog premještaja radnice s radnog mjesta u Javnoj ustanovi na radno mjesto u Općini, uključujući i od potpisivanja sporazuma, dok je svim osobama koje će poduzimati radnje u postupku, kao i javnosti putem objave na mrežnoj stranici Općine, dužan deklarirati okolnost vođenja postupka premještaja njegove sestrične na radno mjesto u Općinu.

Dodatno, Povjerenstvo ukazuje obvezniku da je ovlaštenje za poduzimanje naprijed navedenih radnji u okviru predmetnog postupka dužan prenijeti na drugu osobu i to zamjenika općinskog načelnika Općine Rakovica. Ukoliko Općina Rakovica nema zamjenika općinskog načelnika, obveznik mora ovlast za sklapanje ugovora prenijeti na pročelnika ili drugog službenika jedinice lokalne samouprave, uz napomenu da ovlaštenje mora biti u obliku specijalne punomoći, uz navođenje funkcije osobe na koju se ovlast prenosi, a sukladno mišljenju Ministarstva pravosuđa i uprave, KLASA: 023-01/21-01/379, URBROJ: 514-07-02/01-21-06 od 14. rujna 2021. godine.

Konačno, Povjerenstvo napominje kako postupak premještaja radnice na drugo radno mjesto mora biti u skladu i sa službenički zakonodavstvom, no kako za tumačenje istog nije nadležno Povjerenstvo, već Ministarstvo pravosuđa, uprave i digitalne transformacije Republike Hrvatske.

Slijedom navedenog Povjerenstvo je dalo mišljenje kako je navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Mihovil Bićanić, elektroničkom poštom
2. Objava na internetskoj stranici Povjerenstva
3. Pismohrana